
Sülysáp Nagyközség Önkormányzata Képviselő-testületének

2012. augusztus 16-án tartandó munkaterv szerinti ülésére

17. napirendhez

Tárgy: Tájékoztatás a piac helyzetével kapcsolatosan 
Tisztelt Képviselő-testület!

Időről időre visszatérő téma a piactér rendezésének ügye, így rendszeresen visszatérő gondolat egy, a szabályoknak megfelelő piac kialakítása is. Ennek főbb feltételeit a következő jogszabályok tartalmazzák:

· a kereskedelemről szóló 2005. évi CLXIV. törvény,  
· a vásárokról, a piacokról, és a bevásárlóközpontokról szóló 55/2009. (III. 13.) Korm. rendelet,  
· a vásári, piaci és vásárcsarnoki árusítás közegészségügyi szabályairól szóló 59/1999. (XI. 26.) EüM rendelet,  
· a szolgáltatási tevékenység megkezdésének és folytatásának általános szabályairól szóló 2009. évi LXXVI. törvény.

A feltételek nagy vonalakban az alábbiak:
· A kereskedelemről szóló 2005. évi CLXIV. törvény (Kertv.) szerint a piac olyan épület, épületegyüttes vagy terület, ahol állandó vagy rendszeres jelleggel többen általában napi, esetenként heti rendszerességgel folytatnak kiskereskedelmi tevékenységet. (2012. január 1-jétől a jogszabály ettől különválasztja a helyi termelői piac fogalmát, amely olyan piac, ahol a kistermelő a piac fekvése szerinti megyében, vagy a piac 40 km-es körzetében, vagy Budapesten fekvő piac esetében az ország területén bárhol működő gazdaságából származó mezőgazdasági-, illetve élelmiszeripari termékét értékesíti. E formára némileg enyhébb szabályozás vonatkozik.)
· Vásár és piac olyan területen rendezhető, illetve tartható, amelyen a településrendezési terv a vásárrendezést, piactartást lehetővé teszi, vagy amely vásár rendezése, helyi termelői piac működése céljából területhasználati hozzájárulással rendelkezik. A területnek, a vásár, illetve piac jellegétől, az ott értékesített termékkörtől, illetve a folytatott tevékenységtől függően, meg kell felelnie a jogszabályban előírt építésügyi, közegészségügyi, élelmiszerlánc-biztonsági, élelmiszer-higiéniai, állat-egészségügyi, növény-egészségügyi, környezetvédelmi, kulturális örökségvédelmi, munkavédelmi és tűzvédelmi követelményeknek, valamint rendelkeznie kell a tevékenység során képződő hulladékok elkülönített gyűjtését biztosító hulladéktárolókkal.
· A szabadtéren tartott vásár, piac esetében, amennyiben az egyidejűleg résztvevők létszáma az 1000 főt várhatóan meghaladja, a vásár, piac, bevásárlóközpont üzemeltetője köteles az emberek életét, egészségét és környezetét, anyagi értékeit súlyosan veszélyeztető vagy károsító esemény bekövetkeztére vonatkozó biztonsági tervet készíteni. Ha a vásár, piac biztonságát veszély fenyegeti, az üzemeltető a vásár, piac működését felfüggeszti. A biztonsági terv tartalmazza a vásár, piac, bevásárlóközpont helyszínének baleset, elemi csapás, közveszéllyel fenyegetés, tömeges rendbontás esetére vonatkozó kiürítési, menekítési tervét; szabadtéri vásár, piac esetén az időjárás változásának folyamatos nyomon követésének kötelezettségét.
· Vásár, piac - a település általános rendezési tervének figyelembevételével - csak olyan helyen létesíthető és működtethető, ahol az ott lévő személyeket, élelmiszereket, élelmiszer-nyersanyagokat a környezetből származó káros mértékű szennyezés nem veszélyezteti.  A vásár, piac területét por- és sármentesen, könnyen tisztán tartható módon kell kiképezni. A napi élelmiszerpiac és az élelmiszer-nagypiac területét szilárd, könnyen tisztítható burkolattal kell ellátni. A vásárcsarnok padozatát szilárd, résmentes, tisztítható és fertőtleníthető, csúszásmentes burkolattal kell ellátni, és gondoskodni kell a takarításkor keletkező szennyvíz elvezetésére alkalmas, az építési szakmai követelményeket kielégítő szennyvízelvezető rendszerrel való ellátásáról. A piac területét körül kell keríteni.  
· A vásár és piac ivóvíz minőségű, megfelelő mennyiségű vízellátásáról gondoskodni kell. Takarítás céljára a terület legtávolabbi részeinek elérésére is alkalmas elrendezésben vízvételi helyeket kell kialakítani. A takarítás céljára szolgáló vízvételi helyekre légbeszívó szelepes, tömlővéges csatlakozót kell felszerelni. Az állatok itatására vízvételi helyet kell biztosítani.  
· A vásár, piac területén - ha attól 50 méter távolságon belül kellő számú nyilvános WC nem áll rendelkezésre - megfelelő számú és kialakítású, nemek szerint elkülönített, vízöblítésű WC-t és vizeldét kell létesíteni. Csomagolatlan állati eredetű élelmiszer forgalmazása ott engedélyezhető, ahol az árusok részére megfelelő külön WC áll rendelkezésre.  
· A vásár, piac, vásárcsarnok területét a nyitva tartás időtartama alatt folyamatosan tisztán kell tartani, zárás után általános takarítást kell végezni. Közművesített területen a keletkező szennyvizet közcsatornába kell elvezetni. Közcsatorna hiányában a keletkező szennyvíz elhelyezésére zárt szennyvíztárolót kell létesíteni.  
· Vásáron, piacon, vásárcsarnokban a szemét és hulladék gyűjtésére, tárolására a közegészségügyi, állat-egészségügyi és hulladékgazdálkodási szabályoknak megfelelő számú, mosható, fertőtleníthető, jól záró fedéllel ellátott hulladékgyűjtő edényzetet kell beállítani. A hulladéktárolók helyben történő tisztítása és fertőtlenítése érdekében tisztító, fertőtlenítő területet kell kijelölni vízvételi és szennyvízelvezetési lehetőséggel. A szennyvízelvezetésnél homokfogó beépítése szükséges.  
· Az egészségügyi szempontból káros rágcsálók és rovarok megtelepedése ellen a fenntartónak, üzemeltetőnek rendszeresen védekeznie kell. Legalább évente két alkalommal kötelező a szakemberrel elvégeztetett megelőző jellegű irtás akkor is, ha rovar, rágcsáló jelenlétét nem észlelik.  
· Az árusok járműveinek elhelyezésére szolgáló gépkocsi-parkolóhelyeket a vásár, piac területén kívül kell kialakítani.  
· Ha a vásáron, piacon járműről, mozgóboltból történő árusítást is lehetővé tesznek, úgy erre a célra külön területet kell kijelölni. Ilyenkor a vásáron, piacon az alkalmilag árusító mozgóbolt és mozgóárus részére ivóvízvételi, szennyvízelvezetési és megfelelő hulladékelhelyezési lehetőséget kell biztosítani.  

Mindezek alapján látható, hogy a piacunk szabályszerű engedélyeztetése nem csekély beruházást jelentene, viszont ennek hiányában az önkormányzat jelenleg földterület bérbeadása címén biztosítja a területet az árusok részére.

Ez nem jelent teljes ellenőrizetlenséget, hiszen a szakhatóságok, egyéb szervek ugyanúgy ellenőrizhetik az árusokat, mintha hivatalos piacon kereskednének, ugyanakkor a körülmények – ez könnyen belátható – nem megfelelőek, amit a közegészségügyi szakhatóságok időről időre informálisan jeleznek is felénk.
Ennek kapcsán felvetődött annak a gondolata is már, hogy a területet közterületként kezelve közterület-használati engedélyeket adunk ki az árusok számára, azonban a 210/2009. (IX. 29.) Korm. rendelet a kereskedelmi tevékenységek végzésének feltételeiről szóló 5. melléklete szerint közterületi értékesítés keretében forgalmazható termékek:

1. napilap és hetilap, folyóirat, könyv;

2. levelezőlap;

3. virág;

4. léggömb;

5. zöldség, gyümölcs;

6. pattogatott kukorica;

7. főtt kukorica;

8. sült gesztenye;

9. pirított tökmag, napraforgómag, földimogyoró, egyéb magvak;

10. vattacukor, cukorka;

11. fagylalt, jégkrém;

12. ásványvíz, üdítőital, kávéital, nyers tej;

13. büfétermék;

14. sütőipari termékek;

15. előrecsomagolt sütemények, édességek.

Ez láthatólag közel sem fedi le a piactéren árusított cikkek körét, így ez az út sajnos elveszni látszik.

Mindezeket összegezve végül néhány szempontot szeretnék a tisztelt Képviselő-testület figyelmébe ajánlani szíves megfontolásra, esetleg valamilyen irányú tervezés megindítására:
1. A jelenlegi működés szabálytalan, viszont a piac igen népszerű, még a környező településeken is.

2. A piac komfortja sem az árusok, sem pedig a vásárlók számára nem megfelelő, a szociális körülmények tarthatatlanok, és emiatt több árust is – akiknek a termékeire volna igény – vissza kell utasítanunk.

3. A bevételek szinte ellenőrizhetetlenek, ami egyrészt az árusító helyek esetlegességéből, másrészt a bérleti díjak beszedésének módjából erednek.
4. A bérleti díj igen alacsony, 200 Ft/fm (kirakodási hossz), ami álláspontom szerint a mostani körülmények ellenére is emelhető lenne (évek óta ez az ár). Így jelenleg havonta kb. 500 ezer forint az önkormányzat innen származó bevétele, amiből kb. 60-70 ezer forintot fizetünk ki a vasárnapi takarításért.
Sülysáp, 2012. augusztus 8.

Tóth Krisztina s.k.


jegyző

